**СТАНОВИЩЕ**

от доц. д-р Джени М. Маджаров

Софийски университет „Св. Кл. Охридски”, Исторически факултет

относно представените материали по конкурса за заемане на академичната длъжност **„професор”**

**научна област:** 3. Социални, стопански и правни науки

**професионално направление**: 3.1. Социология, антропология и науки за културата

(**Етнология – Политическа етнология**)

Конкурсът е обявен за нуждите на катедра Етнология, при Историческия факултет

на Софийския университет „Св. Кл. Охридски” (ДВ бр. 65 от 16 август 2019 г.)

 За участие в обявения конкурс за заемане на академичната длъжност „професор” в катедра Етнология, при Историческия факултет на Софийския университет „Св. Кл. Охридски”, са подадени документи само от един кандидат – доц. д.н.к. Веселин Иванов Тепавичаров. Представените материали за участие на Веселин И. Тепавичаров отговарят на всички изисквания от Закона за развитие на академичния състав в Република България и Правилника за условията и реда за придобиване на научни степени и заемане на академични длъжности в СУ „Св. Кл. Охридски”.

**Процедури по конкурса**

 На заседание на катедра Етнология (20 май 2019 г.) е направено обсъждане на хабилитационен труд на тема *Носталгията по социализма в България (Етноложко изследване)*. На основание положителната оценка на участниците е направено предложение за обявяване на процедура по откриване на конкурс за заемане на академичната длъжност „професор”. Със Заповед № РД 38-568 от 01.10.2019 г., на Ректора на Софийския университет „Св. Кл. Охридски”, е съставено научно жури по конкурса, което провежда първото си заседание на 24.10.2019 г.

 При осъществяване на отделните етапи от процедурата за обявяване и провеждане на конкурса са спазени всички нормативни изисквания и не са допуснати пропуски и нарушения. След преглед на представените документи се установява, че процедурата по обявяване и провеждане на конкурса за заемане на конкретната академична длъжност е осъществена в съответствие с изискванията на Закона за развитие на академичния състав в Република България, Правилника за неговото приложение, както и Правилника за условията и реда за придобиване на научни степени и за заемане на академични длъжности в Софийския университет „Св. Кл. Охридски”. Последвалите действия по осъществяване на процедурата отговарят на изискванията в горепосочените нормативни документи.

**Биографични сведения**

 Веселин И. Тепавичаров завършва средно образование в гр. Ябланица (1975) и висше по специалността История, в ИФ на Софийския университет „Св. Кл. Охридски” (1981). През 2017 г. му е присъдена научна степен „доктор на науките за културата” за монографията *Политическа антропология на привържениците на СДС* (2016). От 1982 г. - понастоящем преподава в СУ, като израства от длъжността асистент по история до доцент по етнология (2000). Два мандата е ръководител на катедра Етнология (2007 – 2015). Пет мандата е член на Факултетния съвет на ИФ (2003 – понастоящем), един мандат е председател на Общото събрание на ИФ (2008 – 2012), член е на Контролния съвет на СУ (2012 – 2019). Като редови член участва в работата на Комисията за образование на малцинствата (2009 – 2012). Член е на Международната асоциация на антрополозите. През периода 2006 – 2018 г. е научен ръководител на четирима докторанта към катедра Етнология, които успешно защитават своите дисертации.

 Кандидатът представя документи за изключително активна научно-практическа дейност, според които той е участник в 13 проекта. Според тях като главен координатор на 1, ръководител на 9 и обикновен участник в 3 проекта. Осъществените проекти са основно с етноложка тематика, която включва следните проблеми: колективни спомени за исторически събития; културно-историческо наследство; локални празници и традиции; носталгия по социализма; междукултурен диалог; място на етнологията в образованието; обучение на студенти и докторанти и др. Голяма част от проектите приключват с публикуване на сборници, които съдържат научни изследвания на участниците в тях.

 За конкурса кандидатът се представя с обща научна продукция, създадена след придобиване на академичната длъжност „доцент” (2000), която включва и някои по-ранни публикации. Общият списък включва: монографии, една от които в съавторство ‒ 4 бр.; студии, една от които на английски език ‒ 12 бр.; статии, от които 6 бр. в реферирани списания и сборници, 4 бр. на английски език ‒ 25 бр. По своята тематика публикациите обхващат различни проблеми от политическата история, общата етнология, стопанската и политическата антропология, история на антропологията, образованието в средното училище и др. Тук категорично се открояват няколкото водещи и новаторски за нашата етнология изследвания за политическата култура на субгрупите и политическата структура на българското обществото. Приносни за българската наука се явяват монографиите *СДС – това съм аз (Политическа антропология на привържениците на СДС)* (2018) и *Носталгията по социализма в България (Етноложко изследване)* (2019). Двете разработки са резултат от дългогодишни теренни проучвания и събран голям фактологичен материал, който е анализиран с методите на политическата етнология. Двете изследвания впечатляват с дълбочината на своя етноложки анализ и достоверността по представяне на индивидуалното възприемане и осмисляне на историческите събития от участниците в тях. Внимание заслужават също такива задълбочени проучвания по тази проблематика като: *Януарският бунт '97: лозунгите и символите като идеен реквизит* (1997), *Посткомунистическата олигархия и преходът в България. Етнокултурни аспекти* (2014), *Привържениците на Симеон Сакскобурготски като политическа субгрупа след 1989 г. (Динамика на развитието и водещи политически ориентации)* (2008), *Живковизмът като политическа субкултура (Етнокултурни интерпретации върху понятието и неговото съдържание)* (2008), *Традиция и модерност в политическата култура на населението от южнокарнобатските села в началото на ХХI век (Някои основни аспекти)* (2015) и др. Кандидатът представя и не малък списък с много интересни теоретико-прилоложни разработки в областта на интеркултурното взаимодействие на общностите, както и възможностите за ползване на етноложкото познание в образователния процес не само в България.

 По темата на конкурса Веселин И. Тепавичаров представя списък с публикации, състоящ от: една монография ‒ *Носталгията по социализма в България (Етноложко изследване)*; статии в реферирани списания (една в съавторство и на английски език) ‒ 3 бр.; статии и доклади в нереферирани издания (една на английски език) ‒ 6 бр.; студии в нереферирани издания (една на английски език) ‒ 9 бр.. Тематиката на публикациите е разнородна като преобладаващата част от тях са по темата на обявения конкурс – Политическа етнология (8 бр.), 3 бр. разглеждат проблемите по самоопределяне на етнически и политически общности и субгрупи; една проследява навлизане на ранни антроположки методи в българската медиавистика; 2 бр. са с историческа тематика; една е за съвременното митотворчество и 4 бр. разглеждат образователни проблеми и възможностите за практическо приложение на етноложкото познание в програмите на средното училище.

 Според данните, от представената Справка по чл. 115, ал. 1, т. 5 а, от Правилника на СУ по ЗРАСРБ (17.07.2019 г.), за Минималните национални изисквания, кандидатък отговаря на всички показатели, отговарящи на следните стойности по групи: А – 50 т.; Б – 100 т.; В – 100 т.; Г – 250 т.; Д – 155 т.; Е – 305 т. Тези показатели говорят за една висока научна и преподавателска интензивност, която напълно отговаря на изискванията за заемане на длъжността „професор” в Софийския университет „Св. Кл. Охридски”.

**Хабилитационна разработка**

Времената на преход винаги са интересен обект за изследване от историци и социолози. Ала за тях има какво да кажат също и изследователите етнолози, антрополози. Представената монография на доц. В. Тепавичаров *Носталгията по социализма в България (Етноложко изследване)* по един неоспорим начин показва, че проблемите на близкото минало и прехода могат да се разглеждат в дълбочина и от позициите на политическата антропология. За етнологията не е съществено важно изясняване на фактологията на събитията, а какво отражение намират те в индивидуалната и колективната памет. Как в настоящето хората възприемат миналото? Десетилетия след неговото историческо приключване какво чувство и отношение миналото поражда у отделния човек. Макар и отишъл в историята социализът в България продължава да е жив в настоящето и спомените на нашите съвременници. Това емоционално отношение намира най-силна проява в трудно разбираемата носталгия, която има много и различни измерения. Именно този сложен проблем е поставен за разглеждане в монографията на автора, чиито отговори той търси през анализа на стотици интервюта, направени през годините. Разглеждайки механизма на индивидуалната и колективната памет на българите през ХХ век, той търси отговор на причините за митологизирането именно на социализма. Принос в изследването е използване на подхода за групиране на изходната информация според пола, възрастта, статуса и пр. показатели на информаторите. На тази основа авторът очертава няколко ясно различими групи от носталгици по социализма, чиито характеристики много достоверно представя. Неоспорима заслуга на автора е търсенето и анализирането на конкретните причини, които водят всяка група до създаване на своята носталгия по социализма. От позиция на етноложкото изследване монографията представлява значим принос не само за науката, но и за социално-политическия живот в страната, защото авторът поднася своите виждания за видимите последици в настоящето от тази нарастваща носталгия по отмрелия социализъм.

 Това пионерско монографично изследване определено има приносен характер за политическата етнология, защото залага модел, който може да бъде следван и от други. От своя страна повдигнатият пред обществото въпрос за носталгията предлага нови възможности за преоценка на близкото историческо минало, както и по-задълбочено вникване в проблемите на особеностите на българския преход.

**Заключение**

 Представените тук факти за преподавателската, научната и проектната дейност на кандидата, както и приложената хабилитационна разработка, ми дават пълно право да заявя, че по количество и качество те напълно отговарят на изискванията за заемане на академичната длъжност „професор”. На това основание препоръчвам на членовете на уважаемото Научно жури да изберат доц. д.н.к. Веселин Иванов Тепавичаров на академичната длъжност „професор” в Софийския университет „Св. Кл. Охридски”, по професионално направление 3.1. Социология, антропология и науки за културата, (Етнология – Политическа етнология), който избор изцяло подкрепям.

29 ноември 2019 г.

 София доц. д-р Джени Маджаров